Előterjesztés

a Közgyűlés részére

Tisztelt Közgyűlés!

A Fővárosi Közgyűlés a 2161-2163/2013. (12.11.) Főv. Kgy. határozatával hagyta jóvá a margitszigeti futókör teljes körű fejlesztését és a beruházáshoz kapcsolódó 6861 egyedi azonosító számú engedélyokiratot, mivel a 2013. évi árvíz miatt a burkolat több helyen jelentős sérülést szenvedett, balesetveszélyessé vált és a javítás a jelen állapot és a használat intenzitása miatt csak teljes rekonstrukcióval valósítható meg. A feladat teljes tervezett költsége 350.000 eFt összeggel szerepel a Fővárosi Önkormányzat 2014. évi költségvetésében a céljelleggel támogatott intézményi beruházások között.

A margitszigeti futókör tavalyi állapotfelmérése során megállapításra került, hogy az elmúlt évek alatt a jelentős terhelés következtében a pálya elhasználódott, a dunai árvízvédelmi munkálatok során a burkolat több helyen jelentős sérülést szenvedett, balesetveszélyessé vált.

A javítás a jelen állapot és a használat intenzitása miatt csak teljes rekonstrukcióval valósítható meg.

Az eredetileg elfogadott engedélyokirat alapján szükséges a meglévő cca. 5300 m hosszú rekortán borítású futópálya elbontása, új, minimum 1,25 m széles - helyenként 1,8 m széles kerülősávokkal -, EPDM műanyaggal borított futópálya építése vízáteresztő alépítménnyel, az alépítményt helyenként közúti terhelésre méretezve, valamint térfigyelő kamera rendszer telepítése, a futók által használt meglévő öltözök, WC-k felújítása.

Jelenleg kirajzolódni látszik, hogy a tavaly elkészített költségbecslések alapján megállapított összköltség kevésnek bizonyul, az engedélyokiratban foglalt feladatok kivitelezése 350.000 eFt összegből nem valósítható meg.

A Budapesti Sportszolgáltató Központ intézmény által kiírt közbeszerzési eljárás keretében egy olyan érvényes pályázat sem érkezett, mely a megadott feladatokat a rendelkezésre álló keretösszegből megvalósította volna.

Ennek értelmében az engedélyokirat módosításra szorul, miszerint a műszaki tartalomból kikerül a futók által használt meglévő öltözök, WC-k felújítása. Az így fennmaradó – kizárólag a futókör területére vonatkozó – műszaki tartalommal már kivitelezhető a beruházás a rendelkezésre álló 350.000 eFt összegből.

A térfigyelő kamerarendszer telepítése már korábban kikerült az engedélyokirat 1. számú módosítása során a Fővárosi Közgyűlés 678/2014.(IV.30.) határozatának e) pontja értelmében. Ezzel összefüggésben a Fővárosi Közgyűlés szintén az április 30-i ülésén döntött a 805/2014. (IV.30.) Főv. Kgy. határozatával, miszerint a közbiztonság növelését szolgáló önkormányzati fejlesztések támogatásáról szóló 28/2014. (IV.1.) BM rendelete alapján pályázatot nyújt be „Margitsziget kamerarendszer fejlesztése” elnevezéssel. Budapest Főváros Önkormányzata a támogatási kérelmet (6. számú melléklet) 2014.04.24-én nyújtotta be, a [www.kormany.hu](http://www.kormany.hu) honlapon a pályázat eredményét megjelentető listán a Fővárosi Önkormányzat nem szerepel a támogatottak között.

A BVK Holding Budapesti Városüzemeltetési Központ Zrt. Igazgatósága a 77/2014. (IV.29.) számú igazgatósági határozatában (5. számú melléklet) hagyta jóvá a FŐKERT Nonprofit Zrt. 2014. évi üzleti tervét, mely tartalmazta a Margitsziget futókörön kamerarendszer és szélessávú wifi kiépítése elnevezésű beruházást összesen bruttó 181 millió Ft értékben, azzal a kitétellel, hogy a forrásfelhasználást keretjelleggel hagyja jóvá és arról külön igazgatósági előterjesztést kell készítenie a vállalatnak a Beruházási Szabályzatban előírt tartalommal.

A fővárosi zöldfelületi rendszerbe tartozó zöldterületek és zöldfelületek védelméről, használatáról, fenntartásáról és fejlesztéséről szóló 10/2005. (III.8.) Föv. Kgy. rendelet 8.§ (3) bekezdése alapján a zöldfelületek fenntartásával, védelmével és fejlesztésével kapcsolatos közszolgáltatási feladatok ellátásának részletes feltételeit az Önkormányzat és a Közszolgáltató – FŐKERT Nonprofit Zrt.- keretszerződésben, illetve a Közszolgáltató üzleti tervében határozza meg. Az éves zöldfelületi közszolgáltatási szerződésben kerül rögzítésre a feladatteljesítéskor alkalmazandó elvárható színvonal szakmai meghatározása is. A közcélú zöldfelületekkel kapcsolatos közszolgáltatási feladatok tartalmára a szakmai javaslatot annak költségszámításaival együtt a Közszolgáltató terjeszti elő az Önkormányzat éves költségvetési rendeletének előkészítése során.

Mindezek értelmében a margitszigeti kamerarendszer kiépítése a FŐKERT Nonprofit Zrt. önálló beruházása által valósul meg fővárosi tulajdonban lévő területen és ehhez kapcsolódóan a karbantartás költségeit a FŐKERT Nonprofit Zrt. éves közszolgáltatási szerződésében rendezni szükséges.

A kiépített kamerarendszer üzemeltetésével a Fővárosi Önkormányzati Rendészeti Igazgatóságot (a továbbiakban FÖRI) javasoljuk megbízni. Az üzemeltetés magában foglalja a futókör mentén, valamint a sziget belsejében elhelyezett pontokon telepítendő térfigyelő kamerarendszer, WiFi és segélykérő rendszerek működtetését, valamint 7x24 órás diszpécseri feladatinak ellátását, mindezen feladatok ellátásához a FÖRI létszámkeretét 3 fővel szükséges megemelni október 1-től. A FÖRI számításai szerint éves szinten a videó szerverek műszaki üzemeltetése és az adatviteli hálózat biztosítása 12 millió Ft-ba, a térfigyelő kamerák, WiFi és segélykérő rendszerek diszpécseri feladatinak ellátása pedig 23 millió Ft-ba – az üzemeltetés összesen tehát 35 millió Ft-ba - kerül.

A kamerarendszer működtetése a Fővárosi Önkormányzat számára hosszú távú kötelezettségvállalást jelent.

A beruházás eredeti elképzelés szerinti végig vitele érdekében megfontolandó, hogy az öltözők és a WC-k felújítását az önkormányzat a 2015. évi költségvetési lehetőségeit figyelembe véve a jövő évben valósítja meg.

A Fővárosi Önkormányzat a 2013. évi dunai árvízi károkra való hivatkozással vis maior támogatási kérelmet nyújtott be a Belügyminisztériumhoz a margitszigeti futókör továbbá az Iharos Sándor Margitszigeti Atlétikai Centrum kazánház helyreállítása tárgyában.

A Belügyminiszter döntése alapján a margitszigeti futókör és az Iharos Sándor Margitszigeti Atlétikai Centrum kazánház helyreállítása is pozitív elbírálásban részesült, így a Fővárosi Önkormányzatnak lehetősége nyílik mindkét feladat esetében részben az állam által biztosított támogatással megvalósítani a kivitelezést.

Az alábbiakban jelezzük a Fővárosi Önkormányzat számára a belügyminiszteri döntés mellékleteként megküldött végleges Ellenőri Jelentés mellékletében - a Margitszigeti futókör helyreállítása és a Iharos Sándor Atlétikai Centrum kazánház helyreállításatárgyban - szereplő pontos adatokat a vis maior támogatás összegére vonatkozóan:

|  |  |  |  |  |
| --- | --- | --- | --- | --- |
| **Megnevezés** | **szakértői nyilatkozat szerinti bruttó helyreállítási költség** | **lehetséges maximum támogatás (Ft)** | **korrekciós tényezők (műszaki állapot miatt)** | **Javasolt támogatás (Ft)** |
| **Margitszigeti futókör helyreállítás** | 241 846 291 | 169 292 404 | 0,9 | 152 363 163 |
| **Iharos Sándor Atlétikai Centrum kazánház helyreállítás** | 4 657 838 | 3 260 487 | 0,7 | 2 282 341 |
| **Összesen:** | **246 504 129** | **172 552 891** |  | **154 645 504** |

Az előreláthatólag 152.363 eFt + 2.282 eFt = 154.646 eFt összegű helyreállításra vonatozó támogatás a vis maior támogatás felhasználásának részletes szabályairól szóló 9/2011. (II.15.) Korm. rendelet 7. § (3) bekezdése szerint a kincstárhoz benyújtott, a teljesítést igazoló számla vagy egyéb teljesítést igazoló dokumentum alapján vehető igénybe.

Minderre való tekintettel a „Margitszigeti futókör rekonstrukciója” és a Iharos Sándor Atlétikai Centrum kazánház helyreállítását tartalmazó „Budapesti Sportszolgáltató Központ fűtéskorszerűsítése” beruházási feladatok idei évi főösszege nem változik.

A költségek forrásainak megváltozása azonban szükségessé teszik az engedélyokiratok módosítását.

Fentiekre való hivatkozással javasoljuk „A margitszigeti futókör rekonstrukciója” tárgyú, 6861 egyedi azonosító számú, továbbá a „Budapesti Sportszolgáltató Központ fűtéskorszerűsítése” tárgyú 6857 egyedi azonosító számú engedélyokiratok módosításának jóváhagyását a jelen előterjesztés 3. sz. és 4. sz. mellékletei szerinti tartalommal.

A feladat végrehajtásához kapcsolódó költségvetési rendelet módosítására jelen közgyűlésen külön napirend keretében kerül sor.

Kérem a T. Közgyűlést az alábbi határozati javaslatokat elfogadni szíveskedjen.

Határozati javaslat

A Fővárosi Közgyűlés úgy dönt, hogy:

tudomásul veszi, hogy a Margitszigeti futókör rekonstrukció csökkentett műszaki tartalommal (a futók által használt meglévő öltözők, WC-k felújítása kivételével) kerül megvalósításra.

a „A Margitszigeti futókör rekonstrukciója” és „Budapesti Sportszolgáltató Központ fűtéskorszerűsítése” feladatokhoz kapcsolódó vis maior támogatás pénzügyi rendezése érdekében csökkenti a „850901 Egyéb működési célú központi támogatás” cím bevételi, azon belül önkormányzatok működési támogatásai (helyi önkormányzatok kiegészítő támogatásai) előirányzatát 154.646 ezer Ft-tal, ezzel egyidejűleg megemeli a „853601 Beruházási célú támogatások államháztartáson belülről” cím bevételi, azon belül az egyéb felhalmozási célú támogatások bevételei áht-n belülről (beruházási célú támogatások áht-n belülről) előirányzatát a „Budapesti Sportszolgáltató Központ fűtéskorszerűsítése” feladathoz kapcsolódóan 2.282 ezer Ft-tal, a „A margitszigeti futókör rekonstrukciója” feladathoz kapcsolódóan 152.363 ezer Ft-tal.

A „Budapesti Sportszolgáltató Központ fűtéskorszerűsítése” feladat 2014. évi előirányzata változatlanul 28.500 ezer Ft (ebből saját forrás 26.218 ezer Ft, Belügyminisztériumtól átvett pénz 2.282 ezer Ft), a „A margitszigeti futókör rekonstrukciója” feladat 2014. évi előirányzata változatlanul 350.000 ezer Ft (ebből saját forrás 197.637 ezer Ft, Belügyminisztériumtól átvett pénz 152.363 ezer Ft).

Budapest Főváros Önkormányzata és intézményei beruházási és felújítási tevékenysége előkészítésének, jóváhagyásának, megvalósításának rendjéről szóló 50/1998. (X.30.) Főv. Kgy. rendelet 12.§ (1) c) pontja értelmében jóváhagyja a 6861 egyedi azonosító számú, „Margitszigeti futókör rekonstrukciója” tárgyú engedélyokiratot 2. számú módosítását a jelen előterjesztés 3. sz. melléklete szerinti tartalommal és felkéri a Főpolgármestert annak aláírására.

határidő: vonatkozó költségvetési rendeletmódosítás hatályba lépését követő 8 napon belül

felelős: Tarlós István főpolgármester

Budapest Főváros Önkormányzata és intézményei beruházási és felújítási tevékenysége előkészítésének, jóváhagyásának, megvalósításának rendjéről szóló 50/1998. (X.30.) Főv. Kgy. rendelet 12.§ (1) c) pontja értelmében jóváhagyja a 6857 egyedi azonosító számú, „Budapesti Sportszolgáltató Központ fűtéskorszerűsítése” tárgyú engedélyokiratot 2. számú módosítását a jelen előterjesztés 4. sz. melléklete szerinti tartalommal és felkéri a Főpolgármestert annak aláírására.

határidő: vonatkozó költségvetési rendeletmódosítás hatályba lépését követő 8 napon belül

felelős: Tarlós István főpolgármester

Tudomásul veszi, hogy a 805/2014. (IV.30.) Főv. Kgy. számú határozat alapján a közbiztonság növelését szolgáló önkormányzati fejlesztések támogatásáról szóló 28/2014. (IV. 1.) BM rendelet alapján a „Margitszigeti kamerarendszer fejlesztése” tárgyban benyújtott pályázat – 6. számú melléklet - nem szerepel a nyertes pályázatok között.

felkéri a Főpolgármestert, hogy vizsgálja meg a lehetőségét a „Margitszigeti futókör rekonstrukciója” tárgyú engedélyokiratból kivételre kerülő műszaki tartalom (a futók által használt meglévő öltözők, WC-k felújítása) 2015. évi megvalósításának.

határidő: a 2015. évi költségvetés tervezés során

felelős: Tarlós István főpolgármester

tudomásul veszi és egyetért azzal, hogy a Margitszigeti kamerarendszer kiépítését a FŐKERT Nonprofit Zrt. önálló beruházásként lássa el - a 6. számú melléklet szerinti „Margitszigeti kamerarendszer fejlesztése” tárgyban Fővárosi Önkormányzat által korábban benyújtott pályázatban megjelölt azonos helyszíneken - a főváros tulajdonában álló területen, melyhez egyidejűleg kizárólagos tulajdonosi hozzájárulását adja.

Felhatalmazza a FŐKERT Zrt.-t, hogy az éves Zöldfelületi Közszolgáltatási Szerződésének keretében a margitszigeti kamerarendszer műszaki karbantartási feladatait ellássa. Ennek költségeit az éves Zöldfelületi Közszolgáltatási Szerződés kompenzációja keretében rendezi.

Felkéri továbbá a BVK Holding Budapesti Városüzemeltetési Központ Zrt.-t a szükséges döntések kezdeményezésére.

határidő: a feladatellátás esetében: a beruházástól kezdve folyamatos; a kompenzáció esetében: az éves kompenzáció elszámolásának határideje

felelős: Tarlós István főpolgármester

a margitszigeti kamerarendszer beruházás kiépítését és műszaki átadását követően a kamerarendszer üzemeltetésével, működtetésével és a diszpécseri szolgálat ellátásával a Fővárosi Önkormányzati Rendészeti Igazgatóságot (FÖRI) bízza meg.

A 7x24 órás diszpécseri szolgálat magában foglalja a WiFi és segélykérő rendszerek működtetését.

Kötelezettséget vállal, hogy a margitszigeti kamerarendszer üzemeltetésével, működtetésével és a diszpécseri szolgálat biztosításával járó többletfeladatok ellátása érdekében 2014. október 1-i hatállyal az „100101 Fővárosi Önkormányzati Rendészeti Igazgatóság” cím létszámkeretét 3 fővel megemeli.

a margitszigeti kamerarendszer üzemeltetése, működtetése és a diszpécseri szolgálat ellátása érdekében 8.750 ezer Ft összeggel csökkenti a „930001 Általános tartalék” cím kiadási, azon belül a tartalékok előirányzatát és ezzel egyidejűleg ugyanezen összeggel tartós jelleggel 3 hóra megemeli az „100101 Fővárosi Önkormányzati Rendészeti Igazgatóság” cím támogatási és kiadási előirányzatát (ebből személyi juttatások: 4.528 ezer Ft, munkaadókat terhelő járulékok és szociális hozzájárulási adó 1.222 ezer Ft, dologi kiadások: 3.000 ezer Ft).

Iktatószám: FPH079/1368-2/2014

**Határozathozatal módja:**

Az 1., 5., 6. 7. 8. 9. számú határozathozatalokhoz egyszerű szótöbbség, a 2. 3. 4. 10. 11. számú határozathozatalokhoz minősített szótöbbség szükséges.

Budapest, 2014. június „ „.

|  |
| --- |
| Dr. Szentes Tamásfőpolgármester-helyettes |
| Láttam: |
| Sárádi Kálmánné dr.főjegyző |

mellékletek:

1. Margitszigeti futókör rekonstrukciója 1. számú módosítás
2. Budapesti Sportszolgáltató Központ fűtéskorszerűsítése 1. számú módosítás
3. Margitszigeti futókör rekonstrukciója 2. számú módosítás
4. Budapesti Sportszolgáltató Központ fűtéskorszerűsítése 2. számú módosítás
5. BVK Holding Budapesti Városüzemeltetési Központ Zrt. Igazgatóságának 77/2014. (IV.29.) számú határozata
6. a közbiztonság növelését szolgáló önkormányzati fejlesztések támogatásáról szóló 28/2014. (IV.1.) BM rendelete alapján benyújtott Fővárosi Önkormányzati „Margitsziget kamerarendszer fejlesztése” című pályázat